ગીર સોમનાથમાં ભારે વરસાદ પડ્યો છે. જેથી સૈયદ રાજપરા ગામ બેટમાં ફેરવાયુ છે. જિલ્લા કલેક્ટરની સૂચના બાદ સૈયદ રાજપરા ગામમાં એનડીઆરએફની ટીમને તૈનાત કરવામાં આવી છે. આ સાથે દરિયા કિનારે વસતા લોકોને સાવચેત કરવામાં આવ્યા છે. દરિયામાં હાઈટાઈડની સ્થિતિના કારણે દરિયો ગાંડોતૂર બન્યો છે. સૈયદ રાજપરા ગામે વરસાદી પાણી નીચાણવાળા વિસ્તારોમાં ઘુસ્યા છે તો દરિયાનાં પાણી બંદર વિસ્તારના મકાનોમા ફરી વળ્યા છે. એનડીઆરએફની ટીમ સાથે ઉનાના મામલતદાર, ટીડીઓ અને એસડીએમએ સૈયદ રાજપરાની મુલાકાત લઈને અસરગ્રસ્ત વિસ્તારોનું નિરીક્ષણ કર્યું છે. આ ઉપરાંત સનવાવ-આલીદરને જોડતો નવો બ્રિજ ધસમસતા પાણીના પ્રવાહમાં ધોવાયો છે. જ્યારે ગીર સોમનાથ જિલ્લાના નિચાણવાળા વિસ્તારને ભારે વરસાદના પગલે એલર્ટ કરવામાં આવ્યા છે. ગીરસોમનાથના ઉનાના ગુદાળા ગામે ગતરાતે વરસેલા ભારે વરસાદને લઈને મકાનની દિવાલ ધરાશાયી થઈ છે. આ ગામ મચ્છુન્દરી ડેમની પાસે છે. ગુદાળા ગામે હજુ વરસાદ ચાલુ છે. ત્યારે 17 ગામને એલર્ટ કરાયા છે. ઊનાના વાળવા ગામે 5 ઈંચ વરસાદ.શાહી નદી બની ગાંડીતુર બની છે.